Folketing
2009-05-06

Vi tror også, at den private virksomhed kan lære noget af den offentlige virksomhed - og omvendt. Derfor synes vi, det er ganske klogt at lade Rådet for Teknologi og Innovation administrere også de midler, som vi foreslår her. Uanset om det kommer igennem den her gang, vil vi prøve i andre sammenhænge at påvirke det i det her regi. Så mener vi, det er fuldstændig ulogisk, at vi skal høre på, at der er en kritik af, at vi fremsætter et lovforslag vedrørende en institution, som også er under evaluering på nuværende tidspunkt. Men vi fremsætter faktisk også lovforslag om universitetsloven, selv om universitetsloven er til evaluering p.t. Vi behandler L 147, som ændrer radikalt ved nogle forhold i universitetsloven, selv om den er til revision lige nu. Det er jo ikke forbudt at gøre det, selv om Rådet for Teknologi og Innovation er til evaluering nu - vi kan jo sagtens bruge det stadig væk. Så vi appellerer til den sunde fornuft og til, at man skal lade være med at tillægge os alle mulige mærkelige motiver.